SønderjyskE har forlænget med keeper Lukas Fernandes frem til sommeren 2020, meddeler klubben i en pressemeddelelse.

23-årige Lukas Fernandes erobrede i efteråret pladsen i SønderjyskE's bur og holdt sit bur rent i syv af 13 optrædener. Det har nu udløst en forlængelse til sommeren 2020.

- Lukas har udviklet sig kraftigt i den periode, som han har været i klubben. Vi håber, at han kan fortsætte den udvikling, og derfor er vi naturligvis glade for den nye aftale. Selvom han er en ung målmand, så er han meget rolig.

- Han har været en sikker sidste skanse og har høj kvalitet i spillet med både hænder og fødder, siger sportschef Hans Jørgen Haysen i en pressemeddelelse.

SønderjyskE bekræfter samtidigt, at de har tilknyttet ex-keeperen Patrick Born som tredjekeeper.